จอมโจรอัจฉริยะ
ตัวละคร > ตัวละครรอง

คุโรบะ โทอิจิ (ญี่ปุ่น: 黒羽 盗一; โรมาจิ: Kuroba Tōichi) เป็นนักมายากลผู้มีชื่อเสียง และเป็นจอมโจรคิดคนแรก เขาสมรสกับคุโรบะ จิคาเงะ และเป็นบิดาของคุโรบะ ไคโตะ ตัวเอกของเรื่อง เขาร่ำเรียนมายากลต่าง ๆ จากเจมส์ ฮอปเปอร์ (ญี่ปุ่น: ジェームズ・ホッパー; โรมาจิ: Jēmuzu Hoppā) นักมายากลชื่อดังชาวอังกฤษ จากคำบอกเล่าของจิอิ โคโนะสึเกะอธิบายว่า คุโรบะ โทอิจิน่าจะถูกฆาตกรรม มีคำสอนที่เขาเคยสอนไคโตะบุตรชายซึ่งเป็นที่กล่าวถึงบ่อย ๆ คือ โป๊กเกอร์เฟซ คือ "การทำใบหน้าเรียบเฉยไม่แสดงอารมณ์ความรู้สึก เปรียบได้กับคนถือไพ่โป๊กเกอร์ในมือ" ปัจจุบันแอบซ่อนตัวโดยหลอกให้ผู้คนเชื่อว่าตายไปแล้วเท่านั้น
คุโรบะ จิคาเงะ (ญี่ปุ่น: 黒羽 千影; โรมาจิ: Kuroba Chikage) หรือ เลดี้ยี่สิบหน้า (ญี่ปุ่น: 怪盗淑女; โรมาจิ: Kaitō Shukujo) หรือ แฟนธ่อมเลดี้ (อังกฤษ: Phantom Lady; ญี่ปุ่น: ファントム・レディ) เป็นภริยาของคุโรบะ โทอิจิ และเป็นมารดาของคุโรบะ ไคโตะ โดยชื่อ "จิคาเงะ" แปลว่า "พันเงา" ในมังงะเธอปรากฏตัวแต่มิได้ระบุชื่อ ณ บ้านของไคโตะ ที่เธอออกมารับกระเป๋าของไคโตะที่ลืมไว้จากนาคาโมริ อาโอโกะ เบื้องต้นเธอทราบเป็นอย่างดีว่าสามีเป็นจอมโจรคิด และทราบด้วยว่าบุตรชายพบห้องลับของสามี ก่อนสมรสเธอเคยเป็นโจรหญิงสมญาเลดี้ยี่สิบหน้าหรือแฟนธ่อมเลดี้มาก่อน ปัจจุบันอาศัยอยู่ในลาสเวกัส เดิมเธอประสงค์จะให้ไคโตะสานงานของโทอิจิต่อ แต่ภายหลังเธอกลับต้องการให้ไคโตะเลิกเป็นจอมโจรคิด
จิอิ โคโนะสึเกะ (ญี่ปุ่น: 寺井 黄之助; โรมาจิ: Jii Kōnosuke) เป็นอดีตผู้ช่วยของคุโรบะ โทอิจิและทราบว่าโทอิจิเป็นจอมโจรคิด เขามีสโมสรบิลเลียตชื่อบลูพาล็อต
นาคาโมริ มิโดริโกะ (ญี่ปุ่น: 中森 碧子; โรมาจิ: Nakamori Midoriko) เป็นภรรยาของสารวัตรนาคาโมริ กินโซ และเป็นมารดาของนาคาโมริ อาโอโกะ ชื่อตัวมาจากคำว่า "มิโดริ" แปลว่า "สีเขียว" เป็นอัยการ
ฮาคุบะ ซางูรุ (ญี่ปุ่น: 白馬探; โรมาจิ: Hakuba Saguru) เป็นนักสืบญี่ปุ่นที่ย้ายกลับมาจากลอนดอน เข้ามาเรียนร่วมชั้นกับคุโรบะ ไคโตะ ชื่อสกุล "ฮาคุบะ" แปลว่า "ม้าขาว" บิดาเป็นตำรวจ ในมังงะเล่ม 3 ระบุว่าบิดามีตำแหน่งเป็นรองผู้บังคับการสืบสวน ส่วนในมังงะเล่มที่ 5 ระบุว่าบิดาเป็นผู้บัญชาการตำรวจนครบาล ทั้งนี้เขามักจะบอกเวลาเป็นนาทีและวินาทีอยู่เป็นนิจ จากการสันนิษฐานและหลักฐานต่าง ๆ ทำให้เขามั่นใจว่าคุโรบะ ไคโตะคือจอมโจรคิด
โคอิสึมิ อาคาโกะ (ญี่ปุ่น: 小泉 紅子; โรมาจิ: Koizumi Akako) เป็นแม่มดผู้มีเวทมนตร์ เธอย้ายมาเรียนร่วมชั้นเดียวกันกับคุโรบะ ไคโตะ และนาคาโมริ อาโอโกะ ชื่อตัวมาจากคำว่า "อากะ" แปลว่า "สีแดง" เธอจะคิดอยู่เสมอว่า "ผู้ชายทุกคนบนโลกนี้เป็นทาสเราทั้งนั้น" เธอมักใช้เวทมนตร์คาถาหรือแม้แต่เครื่องรางของขลังใส่คุโรบะ ไคโตะ เพราะต้องการให้เขามาตกเป็นทาสรักของเธอ เธอทราบว่าไคโตะเป็นจอมโจรคิดและคอยให้ความช่วยเหลือในบางกรณี ทั้งนี้เธอเป็นตัวละครที่ไม่ปรากฏใน ยอดนักสืบจิ๋วโคนัน โกโช อาโอยามะ ผู้เขียนกล่าวว่า "ในโลกของโคนันนั้นถือซะว่าไม่มีอาคาโกะก็แล้วกันนะครับ..."
โมโมอิ เคโกะ (ญี่ปุ่น: 桃井 恵子; โรมาจิ: Momoi Keiko) เดิมฉบับแปลไทยสะกดว่า เคย์โกะ เป็นเพื่อนนักเรียนร่วมชั้นและเป็นสหายคนสนิทของนาคาโมริ อาโอโกะ มีลักษณะเด่นคือสวมแว่นตา ผมสีน้ำตาลและมัดผมสองข้าง
คนโนะ เอริกะ (ญี่ปุ่น: 紺野 エリカ; โรมาจิ: Konno Erika) ครูสอนวิชาคณิตศาสตร์ ปรากฏชื่อครั้งแรกในอนิเมะโทรทัศน์ จอมโจรคิด 1412 แต่ไม่ปรากฏชื่อในมังงะ ในมังงะตอน "อย่ายุ่งกับเค้านะ" เธอคือผู้อธิบายกติกาในประกวดสกีแฟนซีแก่นักเรียน
ฟูจิเอะ (ญี่ปุ่น: 藤江; โรมาจิ: Fujie) เป็นเพื่อนร่วมชั้นของคุโรบะ ไคโตะ ปรากฏในมังงะตอน "อย่ายุ่งกับเค้านะ" โดยเขาแอบหลงรักโคอิสึมิ อาคาโกะ และกล่าวตัดพ้อว่า "...ฉันไม่มันเอาไหนเลย ไม่หล่อแถมยังอ้วนอีก เล่นสกีก็ไม่เก่งด้วย ไม่คู่ควรกับคุณอาคาโกะสักนิด"
อาโซ่ เคจิ (ญี่ปุ่น: 麻生 圭二; โรมาจิ: Asō Keiji) ครูสอนวิทยาศาสตร์ ปรากฏในมังงะตอน "GHOST GAME" โดยปลอมเป็นผีหลอกนักเรียนที่ยังอยู่ในโรงเรียนยามวิกาล เพื่อลักลอบค้นคว้าเรื่องยาปลูกผม เนื่องจากหัวล้าน
แมวดำ (ญี่ปุ่น: 怪盗黒猫; โรมาจิ: Kaitō Kuro Neko) หรือ ชานัวร์ (ฝรั่งเศส: Chat Noir; ญี่ปุ่น: シャノワール; โรมาจิ: Shanowāru) เป็นโจรชาวฝรั่งเศส แต่งกายชุดดำอย่างชุดไว้ทุกข์ ปรากฏในมังงะตอน "โกลเด้น อาย" ที่พยายามขโมยเพชรโกลเด้นอาย หรือ พลอยตาแมว ของแดน มิตสึอิชิ (ญี่ปุ่น: ダン光石; โรมาจิ: Dan Mitsuishi) ตัวจริงของแมวดำคือ รูบี้ โจนส์ (ญี่ปุ่น: ルビィ・ジョーンズ; โรมาจิ: Rubii Jōnzu)
ไนท์แมร์ (ญี่ปุ่น: ナイトメア; โรมาจิ: Naitomea) ปรากฏในมังงะตอน "ดาร์กไนท์" ที่พยายามขโมยต่างหูแบล็กโอปอลที่เรียกว่าดาร์กไนท์ หรือ อัศวินดำ ตัวจริงของไนท์แมร์คือ แจ๊ค คอเนลลี่ (ญี่ปุ่น: ジャック・コネリー; โรมาจิ: Jakku Konerī) ตำรวจสากล เพื่อนำเงินไปรักษาลูกชายลูกครึ่งญี่ปุ่นที่ชื่อเคนตะ คอเนลลี่ (ญี่ปุ่น: ケンタ・コネリー; โรมาจิ: Kenta Konerī) ซึ่งกำลังป่วย
เลดี้ยี่สิบหน้า (ญี่ปุ่น: 怪盗淑女; โรมาจิ: Kaitō Shukujo) หรือ แฟนธ่อมเลดี้ (อังกฤษ: Phantom Lady; ญี่ปุ่น: ファントム・レディ) ดูที่คุโรบะ จิคาเงะ
คอร์โบ  (ญี่ปุ่น: 怪盗コルボー; โรมาจิ: Kaitō Korubō; ฝรั่งเศส: Corbeau) ปรากฏในมังงะตอน "มิดไนท์ครอว์" เป็นโจรที่มีลักษณะเช่นเดียวกับจอมโจรคิด ไม่ว่าจะเป็นเครื่องแต่งกาย หรืออุปกรณ์ แต่ต่างกันเพียงสีเพราะคอร์โบใช้สีดำแทนสีขาว และ "คอร์โบ" เป็นคำฝรั่งเศสแปลว่า "อีกา" เขาปรากฏตัวต่อหน้าจอมโจรคิดและประกาศว่าตนเป็นศิษย์ผู้น้องของคุโรบะ โทอิจิ และเขาจะขโมยเพชรมิดไนท์ครอว์ ตัวจริงของคอร์โบคือ แฮร์รี่ เนซึ (ญี่ปุ่น: ハリー・根津; โรมาจิ: Harī Nezu) นักทำลายมายากลชื่อดังที่แฉวิธีการเล่นมายากลของนักมายากลต่าง ๆ แต่ก็เป็นไปได้ว่าคอร์โบอาจปลอมตัวเป็นแฮร์รี่ เนซึก็ได้
สเนค (ญี่ปุ่น: スネイク; โรมาจิ: Suneiku) เดิมฉบับแปลไทยสะกดว่า สเน็ก สมาชิกคนหนึ่งขององค์กรปริศนา ที่กำลังตามหาแพนโดร่า (ญี่ปุ่น: パンドラ; โรมาจิ: Pandora) อัญมณีในตำนานที่มีพลังพิเศษ ในมังงะปรากฏครั้งแรกในตอน "บลูเบิร์ธเดย์"
หัวหน้าของสเนค (ญี่ปุ่น: スネイクの上司; โรมาจิ: Suneiku no Jōshi) เป็นหัวหน้าของสเนค แต่มิใช่หัวหน้าใหญ่ขององค์กร ไม่ทราบว่ามีชื่อตัวว่าอะไร ปรากฏในมังงะตอน "บลูเบิร์ธเดย์" ที่เขาใช้ให้สเนคไปขโมยบลูเบิร์ธเดย์มาเพราะคิดว่าเพชรนั้นคือแพนโดร่า
สไปเดอร์ (ญี่ปุ่น: スパイダー; โรมาจิ: Supaidā) หรือ กึนเทอร์ ฟอน โกลด์แบร์กที่ 2 (เยอรมัน: Günther von Goldberg II; ญี่ปุ่น: ギュンター・フォン・ゴールドバーグ二世; โรมาจิ: Gyuntā Fon Gōrudobāgu Hisei) นักมายากลที่มีชื่อเสียงระดับสากลและนักฆ่าระดับโลกที่เป็นหนึ่งในสมาชิกขององค์กร ซึ่งถูกส่งมาเพื่อสังหารจอมโจรคิด ปรากฏใน จอมโจรคิด บุรุษรัตติกาล แต่ไม่ปรากฏในมังงะ